หุ้นพักฐานปิดเช้าร่วง3.07 จุด
ตลาดหุ้นไทยเช้าวันนี้ดัชนีปรับตัวเพิ่มขึ้นได้ไม่นานก็ถูกแรงขายทำกำไรออกมาฉุดดัชนีเคลื่อนไหวในแดนลบ
25 มี.ค. 2553

ตลาดหุ้นไทยเช้าวันนี้ดัชนีปรับตัวเพิ่มขึ้นได้ไม่นานก็ถูกแรงขายทำกำไรออกมาฉุดดัชนีเคลื่อนไหวในแดนลบ
ทั้งนี้ตลาดหุ้นปิดภาคเช้าที่ระดับ 783.47 จุด ลดลง 3.07 จุด หรือ 0.39% มูลค่าการซื้อขายยังคงหนาแน่น   14,334.30 ล้านบาท
นักวิเคราะห์ประเมินว่า ดัชนีหุ้นปรับตัวลงตามตลาดหุ้นต่างประเทศหลังฟิทช์ ปรับลดอันดับความน่าเชื่อถือของโปรตุเกสลง ประกอบกับราคาน้ำมัน ในตลาดโลกอ่อนตัวลง ส่งผลกระทบต่อหุ้นกลุ่มพลังงาน ทำให้จังหวะนี้นักลงทุนทยอยทำกำไรออกมาบ้างหลังจากหุ้นในตลาดปรับตัวขึ้นต่อเนื่อง และคาดว่าวันนี้ดัชนีจะผันผวนอยู่ในแดนลบและบวกสลับกัน
บริษัทหลักทรัพย์เคจีไอ ระบุว่า การอ่อนตัวลงของดัชนีถือเป็นการปรับฐาน จากความกังวลต่อเครดิตของกลุ่มยุโรปและความคลุมของแผนช่วยเหลือ ของกรีซหลังโปรตุเกสถูกฟิทช์ปรับลดความน่าเชื่อถือลงและคาดว่าจะยังคงกระทบเงินยูโรอย่างหนัก และกดราคาน้ำมันกับทองคำด้วย
อย่างไรก็ตามสำหรับการเล่นสั้น 1-2 วันให้ชะลอการลงทุน สำหรับผู้ที่ลงทุนระยะยาวให้ซื้อหุ้นใหญ่ช่วงอ่อนตัว เพราะเชื่อว่าเงินทุนต่างชาติยังไหลเข้าเอเชียและไทย ประกอบกับตัวเลขภาคอสังหาริมทรัพย์ของสหรัฐที่ออกมาเมื่อคืนไม่ดีและปัญหาในยุโรปยังเรื้อรัง น่าจะทำให้เงินไหลเข้าเอเชีย ต่อ โดยมองแนวรับอยู่ที่ 782 จุด และ 778 จุดตามลำดับ